Vastikkeetonta rahaa ja vastikkeettomia lupauksia – "Miksi minun pitäisi elättää entinen kansanedustaja, jota ei kiinnosta etsiä töitä, kun kuukausittain on tullut tuhansia tilille tekemättä mitään"

Viime viikkoina keskusta, kokoomus ja erityisesti Ben Zyskowicz ovat olleet huolissaan kun ihmiset saavat rahaa ilman mitään velvoitteita, kuten sosiaaliapua ja työttömyyskorvausta ynnä muuta vastaavaa. Ollaan sitten asiasta mitä mieltä hyvänsä eräs asia kuitenkin ihmetyttää. Meidän "arvoisat" kansanedustajamme ei ole olleet yhtään huolissaan, kun samaan aikaan ex-kansanedustajat ovat saaneet joka kuukausi tuhansien eurojen niin sanottua sopeutumisrahaa vuosikausia ilman velvoitteita. Onpa jopa maksettu sopeutumisrahaa henkilölle, joka on samaan aikaa saanut pääomatuloja yli 200 000 euroa vuodessa. Kumma, ettei Zyskowicz kumppaneineen ole koskaan vahingossakaan pitäneet sitä ongelmana, vai onko niin, että kun kyseessä on oman puolueen edustaja, se ei ole mikään ongelma. Miksi minun pitäisi elättää entinen kansanedustaja, jota ei kiinnosta etsiä töitä, kun kuukausittain on tullut tuhansia tilille tekemättä mitään. Tiedän, että nyt on tulossa pieni muutos, mutta silti korvaus "makaamisesta" on tuplasti se, mitä keskiverto työtön saa kuukaudessa. Toinen "kiukuttava" asia on, kun Sipilä ja Orpo kilvan lupaavat, että koulutukseen on saatava lisää rahaa. Ihan vaan muistutuksena viime eduskuntavaaleista, silloin 3 päivää ennen vaaleja lehtien palstoille Sipilä ja Stubb poseerasivat opiskelijoiden keskellä isot laput kädessä "Ei koulutusleikkauksia". Niinpä niin, jokainen muistaa miten kävi, tämä hallitus teki ensitöinään lähes historian suurimmat leikkaukset koulutukseen. Että se siitä lupauksista ja niiden kestävyydestä. Loppukevennyksenä sanottakoon, että saadaan kyllä työttömyysluvut matalaksi, kun jokainen joka on edes 2 tuntia viikossa töissä, on myös poissa työttömyystilastoista. Tosin en ymmärrä, mitä sillä tuntimäärällä on tekemistä työttömyyden hoidon kanssa. Paitsi hallituksen egolle, jolla voi sitten "tupailloissa rehvastella". Tosin sille nauraa se kuuluisa Pihtiputaan mummokin, valitettavasti. "Miksi minun pitäisi elättää entinen kansanedustaja, jota ei kiinnosta etsiä töitä, kun kuukausittain on tullut tuhansia tilille tekemättä mitään.